Broj: 711-I-2166-M-174/23-02-24

Zagreb, 12. listopada 2023.

 **TOMISLAV ROB**

 Gradonačelnik Grada Belog Manastira

 **Predmet: mišljenje na zahtjev obveznika Tomislava Roba,**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 28. rujna 2023. pod brojem 711-U-7191-M-174/23-01-28 zaprimilo je zahtjev za davanjem mišljenja koji je podnio obveznik Tomislav Rob, gradonačelnik Grada Belog Manastira.

U podnesenom zahtjevu obveznik postavlja upit primjenjuje li se definicija izvanbračne zajednice propisana člankom 11. Obiteljskog zakona („Narodne novine“ broj 103/15, 98/19, 47/20, 49/23)) i na izvanbračnog druga obveznika, a s obzirom da Zakonom o sprječavanju sukoba interesa („Narodne novine“, broj 143/21, u daljnjem tekstu: ZSSI) nije propisana definicija izvanbračnog druga obveznika te u kojem je trenutku obveznik dužan prijaviti izvanbračnog druga u imovinsku karticu, tj. od kojeg se trenutka članak 21. ZSSI-a primjenjuje na izvanbračnog druga obveznika. Nadalje, obveznik postavlja upit odnosi li se odredba članka 21. ZSSI-a samo na izvanbračnog druga (kao člana obitelji obveznika) s navedenim udjelom vlasništva u poslovnom subjektu s kojim tijelo stupa u poslovni odnos ili se isto odnosi i na poslovne subjekte u kojima članovi obitelji izvanbračnog druga imaju navedeni udio vlasništva, a s kojim tijelo sklapa poslovni odnos. Zaključno, postavlja upit odnosi li se odredba članka 21.ZSSI-a i na slučaj kada je izvanbračni drug obveznika prokurist u poslovnom subjektu s kojim tijelo sklapa poslovni odnos.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 27. sjednici održanoj 12. listopada 2023., obvezniku daje mišljenje, kako slijedi.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 11. stavkom 1. Obiteljskog zakona propisano je da se odredbe Obiteljskog zakona o učincima izvanbračne zajednice odnose na životnu zajednicu neudane žene i neoženjenog muškarca koja traje najmanje tri godine, a kraće ako je u njoj rođeno zajedničko dijete ili je nastavljena sklapanjem braka.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. propisano je da ako nije drukčije propisano zakonom obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 11. stavkom 3. ZSSI-a propisano je da imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos sa subjektom u kojem član obitelji obveznika ima 5% ili više udjela u vlasništvu, obveznik je dužan o tome pravodobno obavijestiti Povjerenstvo.

Člankom 47. stavkom 1. Zakona o trgovačkim društvima („Narodne novine“ broj 111/93,. 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22, 114/22 i 18/23, u daljnjem tekstu: ZTD) propisano je da prokurist može sklapati sve ugovore i poduzimati sve pravne radnje u ime i za račun trgovačkog društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izabranim sudovima.

Povjerenstvo prvenstveno ukazuje obvezniku da se na obveznike ZSSI-a također primjenjuje definicija izvanbračne zajednice onako kako je definirana u čl.11. Obiteljskog zakona, s obzirom da ZSSI-om nije posebno definiran pojam izvanbračne zajednice. Također, ukazuje se obvezniku da je dužan prijaviti izvanbračnog druga u imovinskoj kartici u trenutku popunjavanje iste, ukoliko su u tom trenutku ispunjene zakonske pretpostavke postojanja izvanbračne zajednice, točnije ako ista u tom trenutku traje najmanje tri godine ili kraće ako je u njoj rođeno zajedničko dijete ili je nastavljena sklapanjem braka.

Nadalje, Povjerenstvo ističe da se članak 21. ZSSI-a primjenjuje u onim slučajevima kada bi tijelo u kojem obveznik obnaša dužnost stupalo u poslovni odnos sa poslovnim subjektom u kojem izvanbračni drug obveznika, a koji se smatra članom obitelji obveznika u smislu citiranog članka 5.stavka 1. točke 3. ZSSI-a, ima 5% ili više udjela u vlasništvu te je obveznik dužan o tome pravodobno obavijestiti Povjerenstvo. Međutim, odredba članka 21. stavka 1. ZSSI-a ne odnosi se na slučajeve u kojem članovi obitelji izvanbračnog druga obveznika imaju 5% ili više udjela u vlasništvu poslovnog subjekta, budući isti nisu članovi obitelji obveznika, ali u tom slučaju bi obveznik trebao postupiti u skladu sa člankom 9. ZSSI-a, odnosno deklarirati potencijalni sukob interesa, izuzeti se od donošenja odluka odnosno sudjelovanja u donošenju odluka i sklapanja ugovora koji utječu na poslovni interes tih osoba.

Zaključno, Povjerenstvo ukazuje obvezniku da se članak 21. ZSSI-a ne primjenjuje u slučajevima kada je izvanbračni drug obveznika prokurist u poslovnom subjektu s kojim tijelo u kojem obveznik obnaša dužnost stupa u poslovni odnos, a nema 5% ili više udjela u vlasništvu tog poslovnog subjekta. Međutim, ukazuje se obvezniku, a obzirom na zakonske ovlasti prokurista i činjenicu da je prokurist u trgovačkom društvu ovlašten sklapati sve ugovore i poduzimati sve pravne radnje u ime i za račun trgovačkog društva te ga zastupati pred upravnim i drugim državnim tijelima, da je obveznik u tom slučaju ipak dužan postupati u skladu s citiranom odredbom članka 9. ZSSI-a, obzirom bi se u konkretnim slučajevima radilo i o odlukama i sklapanju ugovora koji utječu i na poslovni interes s obveznikom povezane osobe.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Tomislav Rob, elektroničkom dostavom
2. Objava na internetskoj stranici Povjerenstva
3. Pismohrana